ഗൗരീദശകം
ലീലാലബ്ധസ്ഥാപിതലുപ്താഖിലലോകാം
ലോകാതീതൈര്യോഗിഭിരന്തശ്ചിരമൃഗ്യാം  
ബാലാദിത്യശ്രേണിസമാനദ്യുതിപുഞ്ജാം
ഗൗരീമമംബാമംബുരുഹാക്ഷീമഹമീഡേ      

പ്രത്യാഹാരധ്യാനസമാധിസ്ഥിതിഭാജാം
നിത്യം ചിത്തേ നിർവൃതികാഷ്ഠാം കലയന്തീം  
സത്യജ്ഞാനാനന്ദമയീം താം തനുരൂപാം
ഗൗരീമംബാമംബുരുഹാക്ഷീമഹമീഡേ      

ചന്ദ്രാപീഡാനന്ദിതമന്ദസ്മിതവക്ത്രാം
ചന്ദ്രാപീഡാലങ്കൃതനീലാലകഭാരാം  
ഇന്ദ്രോപേന്ദ്രാദ്യർചിതപാദാംബുജയുഗ്മാം
ഗൗരീമംബാമംബുരുഹാക്ഷീമഹമീഡേ      

ആദിക്ഷാന്താമക്ഷരമൂർത്യാ വിലസന്തീം
ഭൂതേ ഭൂതേ ഭൂതകദംബപ്രസവിത്രീം  
ശബ്ദബ്രഹ്മാനന്ദമയീം താം തടിദാഭാം
ഗൗരീമംബാമംബുരുഹാക്ഷീമഹമീഡേ      

മൂലാധാരാദുത്ഥിതവീഥ്യാ വിധിരന്ധ്രം
സൗരം ചാന്ദ്രം വ്യാപ്യ വിഹാരജ്വലിതാംഗീം  
യേയം സൂക്ഷ്മാത്സൂക്ഷ്മതനുസ്താം സുഖരൂപാം
ഗൗരീമംബാമംബുരുഹാക്ഷീമഹമീഡേ      

നിത്യഃ ശുദ്ധോ നിഷ്കല ഏകോ ജഗദീശഃ
സാക്ഷീ യസ്യാഃ സർഗവിധൗ സംഹരണേ ച  
വിശ്വത്രാണക്രീഡനലോലാം ശിവപത്നീം
ഗൗരീമംബാമംബുരുഹാക്ഷീമഹമീഡേ      

യസ്യാഃ കുക്ഷൗ ലീനമഖണ്ഡം ജഗദണ്ഡം
ഭൂയോ ഭൂയഃ പ്രാദുരഭൂദുത്ഥിതമേവ  
പത്യാ സാർധം താം രജതാദ്രൗ വിഹരന്തീം
ഗൗരീമംബാമംബുരുഹാക്ഷീമഹമീഡേ      

യസ്യാമോതം പ്രോതമശേഷം മണിമാലാ- 
സൂത്രേ യദ്വത്ക്കാപി ചരം ചാപ്യചരം ച  
താമധ്യാത്മജ്ഞാനപദവ്യാ ഗമനീയാം
ഗൗരീമംബാമംബുരുഹാക്ഷീമഹമീഡേ      

നാനാകാരൈഃ ശക്തികദംബൈർഭുവനാനി
വ്യാപ്യ സ്വൈരം ക്രീഡതി യേയം സ്വയമേകാ  
കല്യാണീം താം കൽപലതാമാനതിഭാജാം
ഗൗരീമംബാമംബുരുഹാക്ഷീമഹമീഡേ      

ആശാപാശക്ലേശവിനാശം വിദധാനാം
പാദാംഭോജധ്യാനപരാണാം പുരുഷാണാം  
ഈശാമീശാർധാംഗഹരാം താമഭിരാമാം
ഗൗരീമംബാമംബുരുഹാക്ഷീമഹമീഡേ      

പ്രാതഃകാലേ ഭാവവിശുദ്ധഃ പ്രണിധാനാ- 
ദ്ഭക്ത്യാ നിത്യം ജൽപതി ഗൗരിദശകം യഃ  
വാചാം സിദ്ധിം സമ്പദമഗ്രയാം ശിവഭക്തിം
തസ്യാവശ്യം പർവതപുത്രീ വിദധാതി    

ശങ്കരാചാര്യരുടെ സ്തോത്രകൃതികൾ
ദശകങ്ങൾ